FI Euroopan unionin virallinen lehti C 198/30

KOMISSION TIEDONANTO

valtiontukisääntöjen soveltamista laajakaistaverkkojen nopean käyttöönoton yhteydessä koskevista EU:n suuntaviivoista, alueellisia valtiontukia koskevista suuntaviivoista vuosille 2014–2020, elokuville ja muille audiovisuaalisille teoksille myönnettävästä valtiontuesta, valtiontukea riskirahoitussijoitusten edistämiseksi koskevista suuntaviivoista ja valtiontukea lentoasemille ja lentoyhtiöille koskevista suuntaviivoista annettujen komission tiedonantojen muuttamisesta

(2014/C 198/02)

I JOHDANTO

Yksi valtiontukiuudistuksen (1) päätavoitteista on antaa komissiolle mahdollisuus keskittyä kilpailua eniten vääristäviin tapauksiin samalla kun jäsenvaltiot voivat ottaa joustavammin käyttöön vähemmän vääristäviä tukia. Tässä yhteydessä uusi yleinen ryhmäpoikkeusasetus (2), jonka soveltamisala on laajempi, mahdollistaa sen, että jäsenvaltiot voivat myöntää tukia ennalta määriteltyjen kriteerien perusteella tarvitsematta ilmoittaa niistä komissiolle. Tämä säästää aikaa, vähentää hallinnollista rasitusta ja edistää tukia, jotka ovat hyvin suunniteltuja, kohdistettu havaittuihin markkinoiden toimintapuutteisiin ja yhteisen edun mukaisiin tavoitteisiin sekä vääristävät vähiten kilpailua (ns. hyvä tuki). Tukiin liittyvä avoimuus on keskeinen osa uudistamista.

Avoimuus edistää vastuullisuutta ja antaa kansalaisille paremmat mahdollisuudet saada tietoa julkisista toimenpiteistä. Se, että ihmiset ovat paremmin selvillä asioista, auttaa parantamaan kansalaisten ja viranomaisten välistä vuoropuhelua ja julkista päätöksentekoa. Viime vuosikymmeninä kansalaisyhteiskunta ja hallitukset ympäri maailmaa ovat edistyneet huomattavasti avoimuuden lisäämisessä sekä paikallisella että kansallisella tasolla. Vielä tarvitaan kuitenkin enemmän ja tarkoituksenmukaisempaa osallistumista ja vastuullisuutta, etenkin silloin, kun on kyse siitä, miten julkisia resursseja jaetaan.

Avoimuus on erityisen tärkeää valtiontukialalla. Se edistää sääntöjen noudattamista, vähentää epävarmuutta ja mahdollistaa sen, että yritykset voivat tarkastaa, onko kilpailijoille myönnetty tuki laillista. Se edistää tasapuolisia toimintaedellytyksiä kaikissa jäsenvaltioissa ja yrityksissä sisämarkkinoilla, mikä on erityisen tärkeää nykyisessä taloustilanteessa. Se helpottaa kansallisten ja alueellisten viranomaisten toteuttamaa täytäntöönpanoa lisäämällä tietoisuutta eri tasoilla myönnetystä tuesta ja varmistaa näin paremman valvonnan ja seurannan kansallisella ja paikallisella tasolla. Lisäksi suurempi avoimuus mahdollistaa raportointivelvoitteiden ja raportointiin liittyvän hallinnollisen rasituksen vähentämisen.

Komissio julkistaa päätöksissään jo nyt yksittäistä tukea, josta on ilmoitettu, saavien nimet ja tuen määrän (3). Ilmoitettujen tukiohjelmien tai ryhmäpoikkeuksen piiriin kuuluvien ohjelmien (joiden osuus on lähes 90 prosenttia kaikista unionin valtiontukimenoista (4)) tuensaajista ei kuitenkaan tarvitse julkaista tietoja, lukuun ottamatta suuria alueellisia tukia ja tukea tutkimus- ja kehitystoimintaan (5).

Jotkin jäsenvaltiot ovat hiljattain ottaneet käyttöön verkkosivustoja, joilla on tietoja tuen myöntämisestä (6), tai niiden on annettava yleisölle tietoja esimerkiksi kaikenlaisesta julkisten varojen käytöstä tai asetettava saataville julkisia menoja koskevia tietoja kansalaisten pyynnöstä. Jäsenvaltiot antavat yksityiskohtaisia tietoja myös Euroopan rakenne- ja investointirahastoihin (7) liittyvistä menoista ja niiden edunsaajista. Kun tukea myönnetään Euroopan rakenne- ja investointirahastoista, ja jotta voidaan välttää päällekkäinen tietojen kerääminen, tässä tiedonannossa tarkoitetut valtiontukisivustot voisivat poimia tarvittavat tiedot järjestelmistä, joita käytetään rakennerahastojen raportointiin.

Jäsenvaltiot keräävät jo nyt tiedot kaikista valtiontukimenoista komission asetuksen (EY) N:o 794/2004 (8) mukaisen vuotuisen raportoinnin yhteydessä. Tiedot (9) toimitetaan tämän jälkeen komissiolle julkaistavaksi vuotuisessa valtiontukien tulostaulussa (10) ja Eurostatin verkkosivustolla (11).

Avoimuuden varmistamiseksi jäsenvaltioiden on asiaankuuluvien suuntaviivojen mukaisena edellytyksenä tuen myöntämiselle luotava kattavat valtiontukisivustot alueellisella tai kansallisella tasolla. Näillä sivustoilla julkaistaan tiedot tukitoimenpiteistä ja niiden edunsaajista. Tavanomaisen käytännön mukaisesti tietojen julkaisemisessa on käytettävä vakiomuotoa (12), jonka avulla tiedot on helppo julkaista internetissä, niitä on helppo hakea ja ne on helppo ladata. Avoimuusvaatimusta sovelletaan yleisesti kaikkiin valtiontukiin, lukuun ottamatta pieniä tukia, joiden määrä on alle 500 000 euroa.

Jotta voidaan lisäksi varmistaa verotuksen luottamuksellisuus ja liikesalaisuuksien suoja, yrityksen veropohjaa tai verohelpotusten tarkkaa määrää ei tarvitse ilmoittaa. Koska verotuki kuitenkin muodostaa valikoivan poikkeuksen, antaa etua yrityksille ja on siksi valtiontukea, julkisten varojen käyttöä koskeva vastuullisuus ja valtiontukien valvonta on myös säilytettävä. Sen vuoksi verotuki- tai riskirahoitusohjelmista myönnettyjen tukien määrää koskevat tiedot voidaan ilmoittaa vaihteluvälien avulla.

Kahden vuoden siirtymäkauden tarkoituksena on varmistaa, että niillä jäsenvaltioilla, joilla ei ole avoimuutta koskevia mekanismeja, olisi riittävästi aikaa niiden käyttöönottoa varten. Tätä tarkoitusta varten kansallisella, alueellisella ja paikallisella tasolla jo olemassa olevia valtiontukien raportoinnissa käytettäviä tietojärjestelmiä (SARI (13)) kehitetään edelleen, jotta jäsenvaltiot voivat helpottaa tietojen keräämistä ja käsittelyä niin, että ne voidaan myöhemmin julkaista jäsenvaltioiden verkkosivustoilla. Lisäksi jäsenvaltiot voivat käyttää Euroopan rakenne- ja investointirahastojen teknistä tukea asetuksen (EU) N:o 1303/2013 59 artiklassa tarkoitetuin edellytyksin.

Avoimuuden lisäämisen ansiosta tietojen toimittamista koskevia velvoitteita voidaan yksinkertaistaa. Ensimmäisenä askeleena komissio ehdottaa, että useimmat nykyiset valtiontukiuudistuksen yhteydessä tarkistetuissa valtiontukisuuntaviivoissa esitetyt raportointivelvoitteet poistetaan. Kun jäsenvaltiot ovat saaneet verkkosivustot luotua, asetuksessa (EY) N:o 794/2004 vahvistettuja raportointivelvoitteita yksinkertaistetaan edelleen ja samalla huolehditaan siitä, että avoimuuden ansiosta saadaan yhtä paljon tietoja. Käytännössä tämä tarkoittaa sitä, että jos jäsenvaltiot valitsevat suuremman avoimuuden (esim. soveltamalla alhaisempaa kynnysarvoa tukeen, josta tiedot on julkaistava), jäljellä olevat raportointivelvoitteet eivät ole enää tarpeen. Lisäksi voidaan harkita järjestelmällisten seurantatoimien vähentämistä.

Komissio voi edellyttää valtiontukiuudistuksen puitteissa tiettyjen tukiohjelmien arviointia, jotta voidaan varmistaa, että kilpailuun ja kauppaan kohdistuvat vääristymät ovat vähäisiä. Tämä edellytys voi koskea erityisesti niitä tukiohjelmia, joilla on uuden yleisen ryhmäpoikkeusasetuksen 1 artiklan 2 kohdan a alakohdassa tarkoitettu suuri talousarvio. Tällaisiin ohjelmiin sovelletaan asetuksen mukaista poikkeusta aluksi kuuden kuukauden ajan, jota komissio voi jatkaa, jos se hyväksyy jäsenvaltion ilmoittaman arviointisuunnitelman. Kun arviointisuunnitelma on ilmoitettu, komissio arvioi näiden tukiohjelmien soveltuvuutta sisämarkkinoille ainoastaan kyseisen suunnitelman perusteella.

II MUUTOKSET TIEDONANTOIHIN

II.1 Muutosten perustelut

Avoimuusperiaate on jo vahvistettu komission suuntaviivoissa, jotka on annettu valtiontukisääntöjen soveltamisesta laajakaistaverkkojen nopean käyttöönoton yhteydessä (14), alueellisista valtiontuista vuosille 2014–2020 (15), valtiontuesta elokuville ja muille audiovisuaalisille teoksille (16), valtiontuesta riskirahoitussijoitusten edistämiseksi (17) ja valtiontuesta lentoasemille ja lentoyhtiöille (18).

Suuntaviivoja (19) (20) ja yleistä ryhmäpoikkeusasetusta (21) koskevien julkisten kuulemisten johdosta avoimuusvaatimusta olisi mukautettava tällä tiedonannolla, jotta voidaan yhdenmukaistaa tarkistetuissa valtiontukisuuntaviivoissa olevat avoimuutta koskevat määräykset. Samalla on varmistettava oikeasuhteisuus, estettävä sellaisten tietojen julkaiseminen, jotka eivät liity valtiontukeen, ja vahvistettava jäsenvaltioille täytäntöönpanoa edeltävä siirtymäkausi.

Lisäksi tällä tiedonannolla voidaan avoimuusperiaatteen käyttöönoton johdosta yksinkertaistaa alueellisia valtiontukia vuosille 2014–2020 koskevissa suuntaviivoissa esitettyä vaatimusta toimittaa komissiolle tiedot jokaisesta yksittäisestä tuesta, jonka määrä on yli 3 miljoonaa euroa.

Arviointiperiaate on jo vahvistettu komission suuntaviivoissa, jotka on annettu valtiontukisääntöjen soveltamisesta laajakaistaverkkojen nopean käyttöönoton yhteydessä, alueellisista valtiontuista vuosille 2014–2020, valtiontuesta riskirahoitussijoitusten edistämiseksi ja valtiontuesta lentoasemille ja lentoyhtiöille.

Uuden yleisen ryhmäpoikkeusasetuksen antamisen jälkeen arviointia koskevaa määräystä olisi muutettava tällä tiedonannolla, jotta voidaan määrittää, että komissio arvioi sellaisen tukiohjelman soveltuvuuden sisämarkkinoille, joka ei kuulu asetuksen soveltamisalaan piiriin vain siksi, että sen talousarvio on suuri (kuten se on määritelty asetuksen 1 artiklan 2 kohdan a alakohdassa), mutta joka täyttää muut asetuksessa poikkeukselle vahvistetut edellytykset, ainoastaan jäsenvaltion ilmoittaman arviointisuunnitelman perusteella. Tämä ei koskisi tällaisten ohjelmien muutoksia asetuksen 1 artiklan 2 kohdan b alakohdan mukaisesti, koska näissä muutoksissa on otettava huomioon arvioinnin tulokset.

II.2 Muutokset

a) EU:n suuntaviivat valtiontukisääntöjen soveltamisesta laajakaistaverkkojen nopean käyttöönoton yhteydessä, alueellisia valtiontukia koskevat suuntaviivat vuosille 2014–2020, tiedonanto elokuville ja muille audiovisuaalisille teoksille myönnettävästä valtiontuesta ja suuntaviivat valtiontuesta lentoasemille ja lentoyhtiöille

Tällä tiedonannolla korvataan seuraavat kohdat:

— valtiontukisääntöjen soveltamisesta laajakaistaverkkojen nopean käyttöönoton yhteydessä annettujen EU:n suuntaviivojen sivulla 20 olevan 78 kohdan j alakohdan kaksi ensimmäistä virkettä,

— vuosien 2014–2020 alueellisia valtiontukia koskevien suuntaviivojen sivulla 24 oleva 141 kohta,

— elokuville ja muille audiovisuaalisille teoksille myönnettävästä valtiontuesta annetun komission tiedonannon sivulla 10 olevan 52 kohdan 7 alakohta,

— valtiontuesta lentoasemille ja lentoyhtiöille annettujen suuntaviivojen sivulla 28 oleva 162 ja 163 kohta;

seuraavasti:

”Jäsenvaltioiden on varmistettava seuraavien tietojen julkaiseminen internetissä kattavalla valtiontukisivustolla kansallisella tai alueellisella tasolla:

— hyväksytyn tukiohjelman tai yksittäisen tuen myöntämistä koskevan päätöksen ja sen täytäntöönpanosääntöjen koko teksti tai linkki siihen,

— tuen myöntävän viranomaisen (myöntävien viranomaisten) nimi,

— yksittäisten tuensaajien nimet, kullekin tuensaajalle myönnetyn tuen muoto ja määrä, myöntämispäivä, yrityslaji (pk-yritys, suuri yritys), alue, jolla tuensaaja sijaitsee (NUTS II -tasolla) ja yrityksen harjoittaman toiminnan pääasiallinen toimiala (NACE:n kolminumerotasolla) (22).

Tästä vaatimuksesta voidaan luopua, jos yksittäisen tuen määrä on alle 500 000 euroa. Kun on kyse veroetuuksiin perustuvista ohjelmista, yksittäisiä tukimääriä (23) koskevat tiedot voidaan esittää seuraavia vaihteluvälejä käyttäen (miljoonaa euroa): [0,5–1]; [1–2]; [2–5]; [5–10]; [10–30]; [30 ja enemmän].

Nämä tiedot on julkaistava tuen myöntämispäätöksen tekemisen jälkeen, ne on säilytettävä vähintään 10 vuoden ajan ja niiden on oltava rajoituksetta yleisön saatavissa (24). Jäsenvaltioita ei vaadita toimittamaan edellä mainittuja tietoja ennen 1 päivää heinäkuuta 2016 (25).”

Vuosien 2014–2020 alueellisia valtiontukia koskevien suuntaviivojen sivulta 33 poistetaan 193 kohta. Sivulta 45 poistetaan liite VI.

b) Suuntaviivat valtiontuesta riskirahoitussijoitusten edistämiseksi

Valtiontuesta riskirahoitussijoitusten edistämiseksi annettujen suuntaviivojen (26) sivulla 32

166 kohdan v alakohdassa:

korvataan: ”Tällaisesta vaatimuksesta voidaan poiketa pk-yritysten kohdalla, jotka eivät ole toteuttaneet ensimyyntiä markkinoilla ja kun lopulliseen tuensaajayritykseen tehdyt sijoitukset ovat alle 200 000 EUR;”

seuraavasti: ”Tällaisesta vaatimuksesta voidaan poiketa pk-yritysten kohdalla, jotka eivät ole toteuttaneet ensimyyntiä markkinoilla ja kun lopulliseen tuensaajayritykseen tehdyt sijoitukset ovat alle 500 000 EUR;”

166 kohdan vi alakohdassa

korvataan: ”saadun veroedun määrä, jos se on yli 200 000 EUR; määrä voidaan ilmoittaa 2 miljoonan EUR vaihteluvälissä.”

seuraavasti: ”saadun veroedun määrä, jos se on yli 500 000 euroa, määrä voidaan ilmoittaa seuraavissa vaihteluväleissä (milj. euroa): [0,5–1]; [1–2]; [2–5]; [5–10]; [10–30]; [30 ja enemmän].”

ja 166 kohdan loppuun lisätään seuraava:

”Jäsenvaltioita ei vaadita toimittamaan edellä mainittuja tietoja ennen 1 päivää heinäkuuta 2016 (27).”

c) EU:n suuntaviivat valtiontukisääntöjen soveltamisesta laajakaistaverkkojen nopean käyttöönoton yhteydessä, alueellisia valtiontukia koskevat suuntaviivat vuosille 2014–2020, suuntaviivat valtiontuesta lentoasemille ja lentoyhtiöille ja suuntaviivat valtiontuesta riskirahoitussijoitusten edistämiseksi

— valtiontukisääntöjen soveltamisesta laajakaistaverkkojen nopean käyttöönoton yhteydessä annettujen EU:n suuntaviivojen sivulla 12 olevan 53 kohdan loppuun,

— vuosien 2014–2020 alueellisia valtiontukia koskevien suuntaviivojen sivulla 25 olevan 144 kohdan loppuun,

— valtiontuesta lentoasemille ja lentoyhtiöille annettujen suuntaviivojen sivulla 29 olevan 167 kohdan loppuun,

— valtiontuesta riskirahoitussijoitusten edistämiseksi annettujen suuntaviivojen sivulla 32 olevan 172 kohdan loppuun;

lisätään seuraava:

”Sellaisten tukiohjelmien tapauksessa, jotka eivät kuulu ryhmäpoikkeusasetuksen soveltamisalaan yksinomaan suuren talousarvionsa vuoksi, komissio arvioi niiden soveltuvuutta sisämarkkinoille ainoastaan arviointisuunnitelman perusteella.”

(1) Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – EU:n valtiontukiuudistus, COM(2012) 209 final, 8.5.2012.

(2) Komission asetus (EU) N:o 651/2014, annettu 17 päivänä kesäkuuta 2014, tiettyjen tukimuotojen toteamisesta sisämarkkinoille soveltuviksi perussopimuksen 107 ja 108 artiklan mukaisesti (EUVL L 187, 26.6.2014, s. 1).

(3) Komission tiedonanto salassapitovelvollisuudesta valtiontukipäätöksissä (EUVL C 297, 9.12.2003, s. 6).

(4) Ks. http://ec.europa.eu/competition/state_aid/scoreboard/index_en.html

(5) Ks. http://ec.europa.eu/competition/state_aid/register/

(6) Ks. esim. Viro http://www.fin.ee/riigiabi tai Tšekki (T&K:n osalta) http://www.isvav.cz/index.jsp

(7) Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).

(8) Komission asetus (EY) N:o 794/2004, annettu 21 päivänä huhtikuuta 2004, Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä annetun neuvoston asetuksen (EY) N:o 659/1999 täytäntöönpanosta (EUVL L 140, 30.4.2004, s. 1).

(9) Tiedot on toimitettava koosteena tukiohjelmien osalta ja edunsaajakohtaisesti, kun on kyse yksittäisistä tuista.

(10) Ks. http://ec.europa.eu/competition/state_aid/scoreboard/index_en.html

(11) Ks. esim. http://epp.eurostat.ec.europa.eu/tgm_comp/table.do?tab=table&plugin=1&language=en&pcode=comp_bex_sa_01

(12) Ks. esimerkiksi Euroopan parlamentin ja neuvoston direktiivi 2003/98/EY, annettu 17 päivänä marraskuuta 2003, julkisen sektorin hallussa olevien tietojen uudelleenkäytöstä (EUVL L 345, 31.12.2003, s. 90) ja Euroopan parlamentin ja neuvoston direktiivi 2013/37/EU, annettu 26 päivänä kesäkuuta 2013, julkisen sektorin hallussa olevien tietojen uudelleenkäytöstä annetun direktiivin 2003/98/EY muuttamisesta (EUVL L 175, 27.6.2013, s. 1).

(13) State Aid Reporting Interactive -sovellus (SARI).

(14) Komission tiedonanto – EU:n suuntaviivat valtiontukisääntöjen soveltamisesta laajakaistaverkkojen nopean käyttöönoton yhteydessä (EUVL C 25, 26.1.2013, s. 1).

(15) Komission tiedonanto – Alueellisia valtiontukia koskevat suuntaviivat vuosille 2014–2020 (EUVL C 209, 23.7.2013, s. 1).

(16) Komission tiedonanto elokuville ja muille audiovisuaalisille teoksille myönnettävästä valtiontuesta (EUVL C 332, 15.11.2013, s. 1).

(17) Komission tiedonanto – Suuntaviivat valtiontuesta riskirahoitussijoitusten edistämiseksi (EUVL C 19, 22.1.2014, s. 4).

(18) Komission tiedonanto – Suuntaviivat valtiontuesta lentoasemille ja lentoyhtiöille (EUVL C 99, 4.4.2014, s. 3).

(19) http://ec.europa.eu/competition/consultations/2013_state_aid_rdi/index_en.html

(20) http://ec.europa.eu/competition/consultations/2013_state_aid_environment/index_fi.html

(21) http://ec.europa.eu/competition/consultations/2013_consolidated_gber/index_en.html

(26) EUVL C 19, 22.1.2014, s. 4.